চিকিত্সকদের সভায় তৃণমূলের চিকিত্সক নেতা নির্মল মাজি বেসরকারি স্বাস্থ্যক্ষেত্রে কর্মরত মহিলাদের সম্পর্কে অশালীন মন্তব্য করেছেন বলে অভিযোগ! একই সঙ্গে তদন্তাধীন বিষয় হলেও অ্যাপোলো-কাণ্ডে চিকিত্সকদের ‘ক্লিনচিট’ দিয়ে স্বভাবসিদ্ধভঙ্গিতে পাশে থাকার ‘অভয়’ দিয়েছেন নির্মল! 
মহিলাদের সম্পর্কে নির্মলের অশালীন মন্তব্য সম্পর্কে অবশ্য নিশ্চুপ সভায় হাজির বিভিন্ন মেডিক্যাল কলেজের অধ্যক্ষ, সুপার, শিক্ষকেদের অনেকেই!
শুক্রবার এন আর এস মেডিক্যাল কলেজে তৃণমূল প্রভাবিত চিকিত্সক সংগঠন ‘প্রোগ্রেসিভ ডক্টরস অ্যাসোসিয়েশনে’র (পিডিএ) সভা ছিল। সম্প্রতি রাজ্য সরকারের তৈরি ‘ক্লিনিক্যাল এস্ট্যাবলিশমেন্ট অ্যাক্ট’ বিল নিয়ে চিকিত্সক মহলে ক্ষোভ ছড়িয়েছে। চিকিত্সকদের কাছে বিলের ব্যাখ্যা দিয়ে পাশে পেতে সভা করে পিডিএ। সংগঠনের রাজ্য সভাপতি নির্মল সেখানে বলেন, ‘‘অনেক বেসরকারি প্রতিষ্ঠানে নার্সিং-স্টাফ প্রশিক্ষিত নয়। বাড়ির ঝিয়ে’দের ভাড়া করে নিয়ে আসা হয় যারা সুন্দরী দেখতে, গায়ের চামড়া ফর্সা। তাকে কেতাদুরস্ত ড্রেস পরিয়ে সাজিয়ে ব্লাড প্রেসার, পালস মাপতে শেখায়। সে ওটি, আইসিইউ, সিসিইউ, এসএনসিইউ, আইটিইউ সব জায়গায় ডিউটি করে।’’
 মঞ্চে হাজির ছিলেন পিডিএ’র রাজ্য সম্পাদক তথা আইএমএ’র রাজ্য সম্পাদক তৃণমূল নেতা শান্তনু সেন। প্রসঙ্গ এড়িয়ে তিনি বলেন, ‘‘বক্তব্যের ভাষার দিকটা না দেখে উদ্দেশ্য দেখলে ভাল হয়।’’ প্রয়োজনে ওই বিলের কিছু সংশোধন করা হবে বলে এদিন জানিয়েছেন শান্তনু। 
নির্মলের মন্তব্যের নিন্দা করে রাজ্য মহিলা কমিশনের চেয়ারপার্সন সুনন্দা মুখোপাধ্যায় বলেন, ‘‘বক্তা এতদিন কেন চুপ ছিলেন? কেন সংশ্লিষ্ট হাসপাতাল-নার্সিংহোমগুলির বিরুদ্ধে ব্যবস্থা নেননি? ধনী-দরিদ্র, কে ফর্সা, কে ঝি, এসব এক চিকিত্সকের নজরে আসে কী করে!’’ 
অ্যাপোলো কর্তৃপক্ষ এবং চিকিত্সকদের বিরুদ্ধে ওঠা অভিযোগ বর্তমানে তদন্তাধীন। নির্মল অবশ্য এদিন সাফ বলেন, ‘‘রূপালি (অ্যাপোলোর পদত্যাগী সিইও রূপালি বসু) বিদেশ থেকে নির্দেশ দিয়েছিলেন অ্যাক্টিং সিইও, অ্যাক্টিং মেডিক্যাল ডিরেক্টারকে। এই বিল এত কর, এই বিল এত বাড়াও। চিকিত্সকদের কোনও ভূমিকাই নেই।’’ তাঁর বার্তা, ‘‘চিকিত্সকদের থানায় ডাকলে যেতে হবে। সত্যটা বলুন। আমাকে বা শান্তনুকে মেসেজ করবেন। ফোন করবেন। আমরা থানার ওসি, এসপি’র সঙ্গে কথা বলব। নিশ্চিন্তে থাকুন।’’ জানিয়ে দেন নিজের 
ফোন নম্বরও।